[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 25.5.2009

COM(2009) 246 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

όσον αφορά τη μη καταχώριση των παραφινικών ελαίων CAS 64742-46-7, CAS 72623-86-0 και CAS 97862-82-3 στο παράρτημα I της οδηγίας 91/414/EΟΚ του Συμβουλίου και την ανάκληση των εγκρίσεων των φυτοπροστατευτικών προϊόντων που περιέχουν τις εν λόγω ουσίες

(Κείμενο που παρουσιάζει ενδιαφέρον για τον ΕΟΧ)

ΑΙΤΙΟΛΟΓΙΚΗ ΕΚΘΕΣΗ

Το συνημμένο σχέδιο πρότασης απόφασης του Συμβουλίου αφορά τη μη καταχώριση των παραφινικών ελαίων CAS 64742-46-7, CAS 72623-86-0 και CAS 97862-82-3 ως δραστικών ουσιών στο θετικό κατάλογο (παράρτημα I) της οδηγίας 91/414/ΕΟΚ του Συμβουλίου και την ανάκληση των εγκρίσεων για τα φυτοπροστατευτικά προϊόντα που περιέχουν τις εν λόγω ουσίες. H πρόταση για τη μη καταχώριση βασίζεται σε ορισμένους λόγους ανησυχίας που προέκυψαν κατά την αξιολόγηση των εν λόγω δραστικών ουσιών.

Η οδηγία 91/414/ΕΟΚ του Συμβουλίου θεσπίζει ένα εναρμονισμένο πλαίσιο για την έγκριση και τη διάθεση στην αγορά φυτοπροστατευτικών προϊόντων. Οι δραστικές ουσίες που πρόκειται να χρησιμοποιηθούν ως φυτοπροστατευτικά προϊόντα αξιολογούνται και εγκρίνονται σε κοινοτικό επίπεδο και απαριθμούνται στο παράρτημα Ι της εν λόγω οδηγίας. Κάθε φυτοπροστατευτικό προϊόν που περιέχει δραστικές ουσίες αξιολογείται και εγκρίνεται από τα κράτη μέλη σύμφωνα με εναρμονισμένους κανόνες.

Τα στοιχεία που υποβλήθηκαν από τον κλάδο παραγωγής αξιολογήθηκαν αρχικά από ένα κράτος μέλος-εισηγητή, στην προκειμένη περίπτωση την Ελλάδα, η οποία υπέβαλε σχέδιο έκθεσης αξιολόγησης. Η Ευρωπαϊκή Αρχή για την Ασφάλεια των Τροφίμων οργάνωσε εξέταση από ομοτίμους της αρχικής αξιολόγησης και υπέβαλε στην Επιτροπή τα συμπεράσματα της αξιολόγησης κινδύνου για τα παραφινικά έλαια CAS 64742-46-7, CAS 72623-86-0 και CAS 97862-82-3 στις 19 Δεκεμβρίου 2008.

Κατά την αξιολόγηση των εν λόγω δραστικών ουσιών προέκυψαν ορισμένοι λόγοι ανησυχίας. Συγκεκριμένα, τα υπάρχοντα στοιχεία δεν επαρκούν για να καταδειχθεί η ασφαλής χρήση όσον αφορά τους χειριστές, τους εργαζομένους, τους παρευρισκομένους και τους καταναλωτές.

Το σχέδιο απόφασης για μη καταχώριση υποβλήθηκε στις 12 Μαρτίου 2009 στη μόνιμη επιτροπή για την τροφική αλυσίδα και την υγεία των ζώων, όπου:

- 21 κράτη μέλη ψήφισαν υπέρ (254 ψήφοι)

- 3 κράτη μέλη ψήφισαν κατά (21 ψήφοι)

- 3 κράτη μέλη απείχαν (60 ψήφοι)

Η επιτροπή δεν εξέδωσε γνώμη. Συνεπώς, δυνάμει του άρθρου 19 της οδηγίας 91/414/ΕΟΚ και σύμφωνα με το άρθρο 5 της απόφασης 1999/468/ΕΚ του Συμβουλίου, η Επιτροπή καλείται να υποβάλει στο Συμβούλιο πρόταση σχετικά με τα μέτρα που πρέπει να ληφθούν, το δε Συμβούλιο έχει προθεσμία τριών μηνών για να αποφασίσει με ειδική πλειοψηφία.

Το Ευρωπαϊκό Κοινοβούλιο δεν έχει δικαίωμα ελέγχου επί του σχεδίου απόφασης (άρθρο 8 της απόφασης 1999/468/ΕΚ του Συμβουλίου).

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

όσον αφορά τη μη καταχώριση των παραφινικών ελαίων CAS 64742-46-7, CAS 72623-86-0 και CAS 97862-82-3 στο παράρτημα I της οδηγίας 91/414/EΟΚ του Συμβουλίου και την ανάκληση των εγκρίσεων των φυτοπροστατευτικών προϊόντων που περιέχουν τις εν λόγω ουσίες

(Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/414/ΕΟΚ του Συμβουλίου της 15ης Ιουλίου 1991 σχετικά με τη διάθεση στην αγορά φυτοπροστατευτικών προϊόντων[1], και ιδίως το άρθρο 8 παράγραφος 2 τέταρτο εδάφιο,

Εκτιμώντας τα ακόλουθα:

(1) Το άρθρο 8 παράγραφος 2 της οδηγίας 91/414/ΕΟΚ προβλέπει ότι ένα κράτος μέλος μπορεί, επί περίοδο δώδεκα ετών από την ημερομηνία κοινοποίησης της εν λόγω οδηγίας, να εγκρίνει τη διάθεση στην αγορά φυτοπροστατευτικών προϊόντων τα οποία περιέχουν δραστικές ουσίες που δεν αναφέρονται στο παράρτημα Ι της οδηγίας και τα οποία διατίθενται ήδη στην αγορά δύο έτη μετά την ημερομηνία κοινοποίησης της εν λόγω οδηγίας, ενώ οι συγκεκριμένες ουσίες εξετάζονται σταδιακά στο πλαίσιο προγράμματος εργασίας.

(2) Οι κανονισμοί (EΚ) αριθ. 1112/2002[2] και (EΚ) αριθ. 2229/2004[3] της Επιτροπής καθορίζουν λεπτομερείς κανόνες για την εφαρμογή της τέταρτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/EΟΚ και θεσπίζουν κατάλογο δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα Ι της οδηγίας 91/414/EΟΚ. Ο εν λόγω κατάλογος περιλαμβάνει τα παραφινικά έλαια CAS 64742-46-7, CAS 72623-86-0 και CAS 97862-82-3.

(3) Για τα παραφινικά έλαια CAS 64742-46-7, CAS 72623-86-0 και CAS 97862-82-3 εκτιμήθηκαν οι επιπτώσεις στην ανθρώπινη υγεία και στο περιβάλλον σύμφωνα με τις διατάξεις που θεσπίζονται στους κανονισμούς (ΕΚ) αριθ. 1112/2002 και (ΕΚ) αριθ. 2229/2004 για μια σειρά χρήσεων που προτάθηκαν από τον κοινοποιούντα. Επιπλέον, οι ως άνω κανονισμοί ορίζουν τα κράτη μέλη εισηγητές που πρέπει να υποβάλουν τις σχετικές εκθέσεις αξιολόγησης και συστάσεις στην Ευρωπαϊκή Αρχή για την Ασφάλεια των Τροφίμων (ΕΑΑΤ) σύμφωνα με το άρθρο 21 παράγραφος 3 του κανονισμού (ΕΚ) αριθ. 2229/2004. Για τα παραφινικά έλαια CAS 64742-46-7, CAS 72623-86-0 και CAS 97862-82-3 κράτος μέλος εισηγητής ήταν η Ελλάδα και όλες οι σχετικές πληροφορίες υποβλήθηκαν στις 6 Μαΐου 2008.

(4) Η έκθεση αξιολόγησης εξετάστηκε από ομοτίμους από τα κράτη μέλη και την ΕΑΑΤ, στο πλαίσιο της αρμόδιας για θέματα αξιολόγησης ομάδας εργασίας της, και υποβλήθηκε στην Επιτροπή στις 19 Δεκεμβρίου 2008 με τη μορφή συμπερασμάτων της ΕΑΑΤ όσον αφορά την εξέταση από ομοτίμους της αξιολόγησης κινδύνου των δραστικών ουσιών παραφινικά έλαια CAS 64742-46-7, CAS 72623-86-0 και CAS 97862-82-3[4]. Η εν λόγω έκθεση επανεξετάστηκε από τα κράτη μέλη και την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων και οριστικοποιήθηκε στις 12 Μαρτίου 2009 με τη μορφή έκθεσης ανασκόπησης της Επιτροπής για τα παραφινικά έλαια CAS 64742-46-7, CAS 72623-86-0 και CAS 97862-82-3.

(5) Κατά την αξιολόγηση αυτών των δραστικών ουσιών προέκυψαν ορισμένοι λόγοι ανησυχίας. Συγκεκριμένα, τα υπάρχοντα στοιχεία δεν είναι αρκετά για να καταδείξουν την ασφάλεια χρήσης για τους χειριστές, τους εργαζομένους, τους παρευρισκομένους και τους καταναλωτές. Επιπλέον, στην έκθεση ανασκόπησης για τις εν λόγω ουσίες συμπεριλαμβάνονται και άλλοι λόγοι ανησυχίας που επισημαίνονταν στα συμπεράσματα της ΕΑΑΤ. Κατά συνέπεια, δεν κατέστη δυνατό να συναχθεί το συμπέρασμα, με βάση τα διαθέσιμα στοιχεία, ότι τα παραφινικά έλαια CAS 64742-46-7, CAS 72623-86-0 και CAS 97862-82-3 πληρούν τα κριτήρια καταχώρισης στο παράρτημα Ι της οδηγίας 91/414/EΟΚ.

(6) Η Επιτροπή κάλεσε τον κοινοποιούντα να υποβάλει τις παρατηρήσεις του σχετικά με τα αποτελέσματα της εξέτασης από ομοτίμους και να δηλώσει κατά πόσο προτίθεται να υποστηρίξει περαιτέρω τις εν λόγω ουσίες. Ο κοινοποιών υπέβαλε τις παρατηρήσεις του, οι οποίες εξετάστηκαν προσεκτικά. Ωστόσο, παρά τα επιχειρήματα που προβλήθηκαν από τον κοινοποιούντα, δεν έγινε δυνατό να εξαλειφθούν οι λόγοι ανησυχίας που είχαν επισημανθεί και οι αξιολογήσεις που πραγματοποιήθηκαν με βάση τα στοιχεία που υποβλήθηκαν δεν απέδειξαν ότι είναι δυνατόν, υπό τις προτεινόμενες συνθήκες χρήσης, τα φυτοπροστατευτικά προϊόντα που περιέχουν τα παραφινικά έλαια CAS 64742-46-7, CAS 72623-86-0 και CAS 97862-82-3 να ικανοποιούν εν γένει τις απαιτήσεις που καθορίζονται στο άρθρο 5 παράγραφος 1 στοιχεία α) και β) της οδηγίας 91/414/ΕΟΚ.

(7) Τα παραφινικά έλαια CAS 64742-46-7, CAS 72623-86-0 και CAS 97862-82-3, συνεπώς, δεν πρέπει να καταχωριστούν στο παράρτημα Ι της οδηγίας 91/414/EΟΚ.

(8) Πρέπει να ληφθούν μέτρα για να εξασφαλιστεί ότι οι υπάρχουσες εγκρίσεις για τα φυτοπροστατευτικά προϊόντα που περιέχουν παραφινικά έλαια CAS 64742-46-7, CAS 72623-86-0 και CAS 97862-82-3 θα ανακληθούν εντός καθορισμένης προθεσμίας και δεν θα ανανεωθούν, ούτε θα χορηγηθούν νέες εγκρίσεις για τέτοιου είδους προϊόντα.

(9) Τυχόν περίοδος χάριτος που παρέχεται από ένα κράτος μέλος για την απόσυρση προς καταστροφή, την αποθήκευση, τη διάθεση στην αγορά και τη χρησιμοποίηση των υφιστάμενων αποθεμάτων φυτοπροστατευτικών προϊόντων που περιέχουν παραφινικά έλαια CAS 64742-46-7, CAS 72623-86-0 και CAS 97862-82-3 θα πρέπει να περιοριστεί σε δώδεκα μήνες, ώστε να επιτραπεί η χρησιμοποίηση των υφιστάμενων αποθεμάτων για μία ακόμη καλλιεργητική περίοδο, πράγμα που εξασφαλίζει ότι τα φυτοπροστατευτικά προϊόντα που περιέχουν παραφινικά έλαια CAS 64742-46-7, CAS 72623-86-0 και CAS 97862-82-3 θα παραμείνουν διαθέσιμα στους γεωργούς επί 18 μήνες από την έκδοση της παρούσας απόφασης.

(10) Η παρούσα απόφαση δεν προδικάζει την υποβολή αίτησης για τα παραφινικά έλαια CAS 64742-46-7, CAS 72623-86-0 και CAS 97862-82-3 σύμφωνα με τις διατάξεις του άρθρου 6 παράγραφος 2 της οδηγίας 91/414/EΟΚ και του κανονισμού (ΕΚ) αριθ. 33/2008 της Επιτροπής, της 17ης Ιανουαρίου 2008, για τη θέσπιση λεπτομερών κανόνων εφαρμογής της οδηγίας 91/414/ΕΟΚ του Συμβουλίου όσον αφορά την καθιέρωση συνήθους και ταχείας διαδικασίας εκτίμησης των δραστικών ουσιών που συμπεριλαμβάνονταν στο πρόγραμμα εργασίας το οποίο αναφέρεται στο άρθρο 8 παράγραφος 2 της εν λόγω οδηγίας, αλλά δεν έχουν περιληφθεί στο παράρτημα I[5], με σκοπό την ενδεχόμενη καταχώρισή τους στο παράρτημα I της εν λόγω οδηγίας.

(11) Η μόνιμη επιτροπή για την τροφική αλυσίδα και την υγεία των ζώων δεν διατύπωσε γνώμη εντός της προθεσμίας που καθορίστηκε από τον πρόεδρό της,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα παραφινικά έλαια CAS 64742-46-7, CAS 72623-86-0 και CAS 97862-82-3 δεν καταχωρίζονται ως δραστικές ουσίες στο παράρτημα Ι της οδηγίας 91/414/EΟΚ.

Άρθρο 2

Τα κράτη μέλη διασφαλίζουν ότι:

α) οι εγκρίσεις για φυτοπροστατευτικά προϊόντα που περιέχουν παραφινικά έλαια CAS 64742-46-7, CAS 72623-86-0 και CAS 97862-82-3 ανακαλούνται έως τις [… 6 ΜΗΝΕΣ ΑΠΟ ΤΗΝ ΗΜΕΡΟΜΗΝΙΑ ΕΚΔΟΣΗΣ ΤΗΣ ΠΑΡΟΥΣΑΣ ΑΠΟΦΑΣΗΣ]·

β) από την ημερομηνία δημοσίευσης της παρούσας απόφασης δεν χορηγούνται ούτε ανανεώνονται εγκρίσεις για φυτοπροστατευτικά προϊόντα που περιέχουν παραφινικά έλαια CAS 64742-46-7, CAS 72623-86-0 και CAS 97862-82-3.

Άρθρο 3

Τυχόν περίοδος χάριτος την οποία παραχωρούν τα κράτη μέλη σύμφωνα με τις διατάξεις του άρθρου 4 παράγραφος 6 της οδηγίας 91/414/ΕΟΚ είναι όσο το δυνατόν συντομότερη και εκπνέει το αργότερο στις […18 MΗΝΕΣ ΜΕΤΑ ΤΗΝ ΗΜΕΡΟΜΗΝΙΑ ΕΚΔΟΣΗΣ ΤΗΣ ΠΑΡΟΥΣΑΣ ΑΠΟΦΑΣΗΣ].

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

[1] ΕΕ L 230 της 19.8.1991, σ. 1.

[2] ΕΕ L 168 της 27.06.2002, σ. 14.

[3] ΕΕ L 379 της 24.12.2004, σ. 13.

[4] Επιστημονική έκθεση ΕΑΑΤ (2008) 216, Συμπεράσματα σχετικά με την εξέταση από ομοτίμους της αξιολόγησης κινδύνου από την παρουσία δραστικών ουσιών παραφινικών ελαίων CAS 64742-46-7, CAS 72623-86-0 και CAS 97862-82-3 σε φυτοφάρμακα, που οριστικοποιήθηκε στις 19 Δεκεμβρίου 2008 .

[5] ΕΕ L 15 της 18.01.2008, σ. 5.